**A Pilisi Parkerdő Zrt. tájékoztatása**

*A településünket ölelő környező erdők erdészeti kezelését a Pilisi Parkerdő Zrt. erdészetei, a Budakeszi Erdészet és a Budapesti Erdészet végzik. A Pilisi Parkerdő Zrt. kérésének megfelelően ezúton szeretnénk az erdőgazdálkodási tevékenységekről, az idei, 2025. évben Nagykovácsi közigazgatási területén tervezett fakitermelési munkákról, valamint az erdőkben tapasztalható jelentős problémákról szóló tájékoztatásukat tolmácsolni a Tisztelt Lakosság felé, az alábbiakban.*

*A Pilisi Parkerdő Zrt. a településünket érintő erdőgazdálkodási tevékenységek, aktuális fakitermelési munkák ismertetése mellett, az erdőkben tapasztalható fő problémákkal kapcsolatos, alábbi tájékoztatásuk Lakosság felé történő ismertetését kérte:*

**Illegális hulladék továbbra is a problémalista élén**

Napjaink továbbra is aktuális problémája a lakott terület közvetlen közelében, az erdőben illegálisan elhelyezett hulladék. Az egyre növekvő mennyiségben jelentkező, alapvetően lakossági forrásból kikerülő, több mint 10 000 m3—nyi szemét eltakarítását Társaságunk maga, saját forrásból végzi, melynek költsége évről-évre növekvő tendenciát mutat, több mint 100 millió Ft-os nagyságrendben.

Terveink arra irányulnak, hogy a jelenleginél tudatosabb közösségi magatartás szemétmentesebb erdőket eredményezzen. A „Tisztítsuk meg az országot" program keretében az állami erdőgazdaságok hosszabb távon a megelőzésre helyezik a hangsúlyt, ezért elkészítették Pilisi Parkerdő területén kamerát, és sorompót helyeztek ki, hogy megakadályozzák a hulladék újbóli lerakását az erdőkben.

**Közös problémánk: az „örök” zöldhulladék**

A kertes házaknál keletkező zöldhulladékot sajnos még ma is sokan erdőterületeken helyezik el, mert azt gondolják, hogy a természetben lebomló anyagoknak az erdőkbe, mezőkre, utak szélére történő kidobása nem természetkárosítás. *Ez tévedés!*

A zöldhulladék illegális elhelyezése éppúgy szabálytalan és bűntetendő, mint a kommunális vagy más hulladék lerakása, mert:

* A fenyőfélék – főleg elszáradt állapotban – fokozottan tűzveszélyesek, illegális lerakásuk aszályos, forró időszakban könnyen belterületi vagy erdőtüzek okozója lehet.
* A nagy mennyiségben, egyben lerakott zöldhulladék ugyancsak fokozott tűzveszélyt jelent, mert a végbemenő lebomlási folyamatok öngyulladáshoz vezethetnek, veszélyeztetve így a környező erdőket.
* Jelentős természetvédelmi kockázatot is jelent ez a tevékenység, mivel elősegíti az inváziós növényfajok, így például a bálványfa, továbbá a parlagfű és japán keserűfű terjedését. A kertekből kikerülve, ezek az agresszív, idegenhonos fajok a főváros környékén még meglévő őshonos védett erdők rovására terjeszkednek, visszaszorításuk nagy erőfeszítéseket igényel.

**Az erdők szélén lerakott zöldhulladék-kupacok melegágyai a vaddisznók belterületi megtelepedésének, ami számos problémát okoz a lakosság és az önkormányzatok számára.**